Jussi Halla-aho on raivannut tiensä internetin syövereistä maahanmuuttokriittiseltä Hommaforumilta päivänpolitiikkaan. Hän on bloggaaja, kansanedustaja, europarlamentaarikko – ja nyt myös perussuomalaisten puheenjohtajaehdokas.

Mistä hänen kannatuksensa kumpuaa, Turun yliopiston Eduskuntatutkimuksen keskuksen tutkija Niko Hatakka?

”Halla-ahon blogi Scripta – kirjoituksia uppoavasta Lännestä oli ensimmäisiä suomenkielisiä blogeja, joka käsitteli maahanmuuttokriittisyyttä ja monikulttuurisuuden vastustamista. Blogin ympärille alkoi kehittyä keskustelukulttuuria, joka laajeni vuonna 2008 Hommaforumiksi. Sen ympärillä pyörineistä henkilöistä on tullut myöhemmin vaikutusvaltaisia perussuomalaisia ja jopa puolueorganisaation keskeisiä hahmoja.”

Netissä Halla-ahoa kutsutaan mestariksi. Mistä ihannoiva puhetyyli kertoo?

”Hommaforumilla Halla-ahoa on pidetty jo pitkään aidosti johtajana. Keskustelijat pitävät Halla-ahoa analyyttisenä ajattelijana ja maahanmuuttokriittisen suuntauksen ideologina.”

”Hommalaisten keskuudessa on alusta asti ollut voimakasta antipatiaa Timo Soinia kohtaan. He ovat toivoneet jo pitkään, että nuiville perussuomalaisille avautuu puheenjohtajan paikka.”

”Halla-ahon mielestä media sorsii häntä.”

Halla-aho kertoi lähtevänsä mukaan puheenjohtajakilpailuun Youtube-videolla. Mitä tämä kertoo hänestä?

”Halla-aho pyrkii esiintymään vain tilanteissa, joissa hän on niskan päällä. Hän ilmoitti puheenjohtajaehdokkuudestaan nauhoitetulla tallenteella, ei livelähetyksessä tai tiedotustilaisuudessa.”

”Halla-ahon tapa suunnata puheensa suoraan omalle kannattajakunnalleen on altistanut hänet journalistien ja poliitikkojen arvostelulle. Joidenkin mielestä Halla-aho ei ole hyvä esiintyjä, mutta mielestäni hän ilmaisee itseään ihan selkeästi.”

Millainen suhde Halla- aholla on mediaan?

”Halla-ahon mielestä media sorsii häntä, joten hän on ottanut tiukan linjan, kenelle antaa haastatteluja ja missä tilanteissa. Toimittajilla on vahva motiivi seurata Halla-ahon puheita, sillä ne ovat usein rikkoneet normeja siitä, kuinka kulttuureista on hyväksyttävää puhua.”

”Halla-ahon ja hänen kannattajiensa puheissa korostuu voimakas vastakkainasettelu nuivien, median ja poliittisten vastustajien välillä. Halla-aholaiset yrittävät luoda yhteishenkeä nimittämällä tätä vastakkainasettelua poliittiseksi ajojahdiksi.”

Pystyisikö Halla-aho jatkamaan puheenjohtajana omaa linjaansa vai pitäisikö hänen uudistua?

”Puoluejohtajan kuuluu antaa lausuntoja ja olla tavoitettavissa, sillä suurin osa puolueen näkyvyydestä tulee puheenjohtajan kautta. On vaikea uskoa, että Halla-aho pystyisi puheenjohtajanakin jatkamaan vastakkainasettelua median kanssa.”